На основу члана 2. став 3. тачка 11, члана 3, 4, 5. и 6. Закона о комуналним делатностима („Службени гласник РС“ бр. 88/2011, 104/2016 и 95/2018), члана 32. ст.1 тач.20. Закона о локалној самоуправи („Службени гласник РС“ бр. 129/2007, 83/2014, др.закон,101/2016, др.закони 47/2018 и 111/2021), члана 2. Уредбе о начину и условима за отпочињање обављања комуналних делатности („Службени гласник РС“ бр.13/2018, 66/2018 и 51/2019) и члана 40. Статута Општине Медвеђа („Службени гласник града Лесковца“, бр. 9/2019) Скупштина општине Медвеђа, на 5. седници одржаној дана 29. октобра 2022.године, доноси

ОДЛУКУ

О ОДРЖАВАЊУ ЧИСТОЋЕ НА ПОВРШИНАМА ЈАВНЕ НАМЕНЕ

I ОПШТЕ ОДРЕДБЕ

Члан 1

Овом одлуком уређују се услови и начин обављања комуналне делатности одржавања чистоће на површинама јавне намене на територији Општине Медвеђа**,**права и обавезе вршиоца комуналне делатности и корисника услуга, финансирање, начин обезбеђивања континуитета у обављању комуналне делатности и обавезе у случају планираних и непланираних прекида у пружању услуге, надзор и друга питања од значаја за обављање ове комуналне делатности.

Члан 2

Одржавање чистоће на површинама јавне намене, у смислу ове одлуке је:

- чишћење и прање асфалтираних, бетонских, поплочаних и других површина јавне намене,

- прикупљање и одвожење комуналног отпада са тих површина,

- одржавање и пражњење посуда за отпатке на површинама јавне намене и

- одржавање јавних чесми, фонтана, купалишта и тоалета као комуналних објеката.

Члан 3

Површинама јавне намене у смислу ове одлуке сматрају се:

1. улице (коловоз, тротоар и остали делови улице), тргови, слободни и паркинг простори испред и између стамбених и стамбено-пословних зграда, путеви и стазе у насељу, подвожњаци, надвожњаци, степеништа, мостови са простором испод њих,

2. пијаце,

3. аутобуска стајалишта и јавни паркинг простори,

4. паркови, улични травњаци, ронделе, скверови, дрвореди, зелене површине у стамбеним насељима и блоковима и гробља,

5. спортски, рекреативни и забавни терени,

6. јавна купалишта, кејови и изграђене речне обале,

7. неизграђено грађевинско земљиште у општој употреби,

8. површине у кругу просветних, културних, научних, здравствених и социјалних организација и институција и других јавних институција.

II УСЛОВИ И НАЧИН ОБАВЉАЊА ДЕЛАТНОСТИ ОДРЖАВАЊА ЧИСТОЋЕ НА ПОВРШИНАМА ЈАВНЕ НАМЕНЕ

Члан 4

Послове из оквира делатности одржавања чистоће на површинама јавне намене из члана 3. ове одлуке обављају јавно предузеће, привредно друштво, предузетник или други привредни субјект (у даљем тексту: Вршилац комуналне делатности), коме се, у складу са законом, уредбом и овом одлуком поверава обављање појединих послова.

 На поступак поверавања обављања послова из оквира делатности одржавања јавних зелених површина примењују се одредбе Закона о комуналним делатностима, закона којима се уређују концесије и јавно-приватно партнерство и других посебних закона.

Вршилац комуналне делатности је дужан да усагласи своје пословање са Уредбом о начину и условима за отпочињање обављања комуналних делатности ("Службени гласник РС", бр. 13/18, 66/18 и 51/2019).

Делатност одржавања чистоће на површинама јавне намене обавља се према Годишњем програму одржавања чистоће на површинама јавне намене (у даљем тексту: Програм) који садржи: обим послова, динамику одржавања чистоће и износ потребних средстава за реализацију Програма.

Програм из става 3. овог члана доноси Вршилац комуналне делатности до 1. децембра текуће године за наредну годину, уз сагласност Скупштине општине Медвеђа (у даљем тексту: Скупштина).

Члан 5

Делатност одржавања чистоће на површинама јавне намене, у складу са Уредбом о начину и уловима за отпочињање обављања комуналних делатности може да обавља субјект који је поднео захтев за проверу испуњености услова за отпочињање обављања комуналнe делатности.

За отпочињање обављања комуналне делатности субјект мора да испуњава услове прописане Уредбом у погледу одређеног броја запослених, минималног техничког капацитета и седишта субјекта.

Подносилац захтева за проверу испуњености услова за отпочињање обављања комуналне делатности одржавање чистоће на површинама јавне намене мора да има минималну стручну оспособљеност кадрова, по површини јавне намене предвиђене за одржавање чистоће, и то:

|  |  |  |
| --- | --- | --- |
| Ред.број  | Стручна оспособљеност кадрова  | Површина јавне намене предвиђена за одржавање чистоће  |
| до 30ha  | од 30ha до 60ha   | од 60haдо 90ha   | од 90ha до 120ha  | од 120ha до150ha   | преко150ha   |
| 1.  | Високо образовање одговарајуће струке  | 0  | 1  | 1  | 2  | 2  | 4  |
| 2.  | Средње образовање у трогодишњем или четворогодишњем трајању  | 3  | 5  | 7  | 24  | 30  | 36  |
| 3.  | Основно образовање  | 9  | 20  | 50  | 90  | 105  | 183  |

Под одговарајућом струком за запослена лица са високим образовањем у смислу обављања послова комуналне делатности одржавање чистоће на површинама јавне намене подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке или природне научне области, односно стечено високо образовање првог степена студија у обиму од најмање 180 ЕСПБ бодова, односно на основним студијама у трајању до три године, из техничке или природне научне области.

Подносилац захтева за проверу испуњености услова за отпочињање обављања комуналне делатности одржавање чистоће на површинама јавне намене мора да има минимални технички капацитет, по површини јавне намене предвиђене за одржавање чистоће, и то:

|  |  |  |
| --- | --- | --- |
| Ред.број  | Технички капацитет  | Површина јавне намене предвиђена за одржавање чистоће  |
| до 30ha   | од 30ha до 60ha  | од 60ha до 90ha  | од 90ha до 120ha   | од 120ha до 150ha   | преко150ha   |
| 1.  | Кипер  | 1  | 1  | 3  | 5  | 7  | 9  |
| 2.  | Ауто-чистилица  | 1  | 1  | 2  | 3  | 5  | 7  |
| 3.  | Ауто-цистерна  | 0  | 2  | 3  | 5  | 7  | 9  |
| 4.  | Утоварна лопата  | 1  | 1  | 2  | 2  | 3  | 4  |
| 5.  | Аутосмећар  | 1  | 1  | 2  | 2  | 3  | 4  |
| 6.  | Посипач техничке соли, носећи ротациони  | 0  | 2  | 5  | 7  | 9  | 9  |
| 7.  | Снежни плуг  | 1  | 2  | 4  | 11  | 17  | 24  |
| 8.  | Уређај за припрему раствора за течно просипање залеђених површина  | 0  | 0  | 1  | 1  | 2  | 2  |
| 9.  | Постројење за утовар техничке воде  | 0  | 0  | 1  | 1  | 1  | 3  |
| 10.  | Капацитет покривеног простора за паркирање моторних возила  | 100 m2 | 150 m2 | 200 m2 | 300 m2 | 600 m2 | 1.000 m2 |

Члан 6

Обавезу чишћења површина јавне намене, поред Вршиоца комуналне делатности имају и:

1) Власници односно корисници пословних просторија који су дужни да:

- чисте простор испред и око пословних просторија - у пешачким зонама,

- чисте простор испред и око пословних просторија - од регулационе линије до коловоза и пасажа,

- уклањају лишће, секу грање, шибље и слично испред и око пословних просторија, ако исто омета коришћење површине јавне намене.

2) Власници односно корисници стамбених објеката (породичне стамбене зграде и зграде колективног становања) који су дужни да:

- чисте простор испред и око стамбених објеката - у пешачким зонама,

- чисте простор испред и око стамбених објеката - од регулационе линије до коловоза и пасажа,

- уклањају лишће, секу грање, шибље и слично испред и око стамбених објеката, ако исто омета коришћење површине јавне намене.

Извршавање послове из тачке 2) овог члана у зградама колективног становања дужни су да организују стамбена заједница, односно власници и корисници станова.

Члан 7

Власници односно корисници мањих монтажних објеката, бензинских станица, спортских, рекреативних и забавних терена, стоваришта и магацина дужни су да поред наведених објеката поставе корпе за отпатке и да их уредно празне и одржавају.

Члан 8

На површинама јавне намене, осим површина из члана 7. ове одлуке, Вршилац комуналне делатности поставља корпе за отпатке које морају бити тако постављене да се могу лако празнити, прати и одржавати.

Корпе за отпатке морају се уредно празнити и одржавати.

Забрањено је одлагање кућног смећа и других отпадака у корпе за отпатке постављене на површинама јавне намене.

Члан 9

Смеће и отпаци после чишћења са површина јавне намене из члана 3. сакупљају се у контејнере најмање једном недељно.

Смеће са површина јавне намене забрањено је убацивати у сливнике.

Члан 10

Прање површина јавне намене из члана 3. ове одлуке врши се уколико је температура изнад 5°C.

Члан 11

Сва возила, а посебно возила са стоваришта, градилишта и других сличних простора, пре изласка на површине јавне намене из члана 3. ове одлуке морају се очистити од блата и друге нечистоће.

Члан 12

Правна лица, предузетници и физичка лица приликом кресања дрвореда, уређивања травњака и скверова, као и приликом вршења других сличних послова на површинама јавне намене, материјал и отпатке морају уклонити одмах по обављеном послу, а површину јавне намене очистити.

Члан 13

Извођач грађевинских радова дужан је да се стара о:

1) чишћењу површина јавне намене испред и око градилишта све докле допре расут грађевински материјал, блато и друга нечистоћа као и да по завршетку радова сва настала оштећења отклони и ту површину доведе у првобитно стање,

2) поливању трошног материјала за време рушења да би се спречило подизање прашине,

3) одржавању чистоће на олучњацима и на решеткама сливника око градилишта,

4) обезбеђењу грађевинског материјала и земље од растурања и разношења на површину јавне намене постављањем грађевинске ограде према улици односно другој површини јавне намене и да одржавају исту у уредном стању.

Под грађевинским радовима у смислу става 1. овог члана подразумева се изградња, реконструкција и рушење објеката као и рашчишћавање земљишта за изградњу.

Шут, земља, отпадни грађевински материјал и сл. који настају приликом изградње, реконструкције или рушења зграде морају се уклонити и однети на депонију смећа одмах или најкасније у року од 48 часова од завршетка изградње, односно рушења зграде.

Члан 14

Превоз огрева, грађевинског и другог материјала (земља, песак, бетонска маса, шљунак, креч, шут, шљака, струготина и сл.) смећа, отпадака, фекалија из септичких јама, може се вршити само возилима која су за ту сврху подешена тако да се приликом превоза материјал не расипа.

Члан 15

Истовар, сечење и цепање огревног дрвета, грађевинског и другог материјала и робе може се вршити на површинама јавне намене само онда када за то не постоје друге површине, у ком случају се истовар и утовар мора обављати брзо и без одлагања.

После сваког истовара и утовара мора се одмах уклонити амбалажа, отпаци и нечистоћа, а најкасније у року од 3 дана.

Члан 16

Приликом извођења радова на површинама из члана 3. ове одлуке, извођач радова је дужан да обезбеди да се земља и остали растресити материјал (песак, шљунак, гашени креч и сл.) не расипају, односно да се држе у сандуцима или оградама.

По завршеним радовима земља, материјал и отпаци морају се одмах уклонити, а површина јавне намене очистити.

Члан 17

Снег, лед и град (у даљем тексту: падавине) уклањају се одмах, а најкасније у року од 24 часа и то:

1) Падавине са пешачких зона, површина јавне намене, тротоара и уличних сливника Вршилац комуналне делатности,

2) Падавине испред стамбених и пословних објеката и просторија чисте са тротоара и скупљају у гомиле, ближе коловозу - корисници тих објеката,

3) Падавине са стаза до канти за смеће у двориштима и са кућног степеништа, чисте станари - власници односно корисници стамбених објеката.

Уклањање падавина из става 1. овог члана не сме се вршити на начин и са предметима којима се оштећује површина јавне намене.

Члан 18

Снег са тротоара и других површина јавне намене, осим коловоза, сакупља се на гомиле, при чему се мора омогућити пролаз пешака и возила као и нормалан ток атмосферске воде.

Члан 19

Јавне саобраћајне површине могу се ради спречавања настанка леда и клизања посипати одговарајућим материјалом.

Члан 20

Власници и корисници стамбених, пословних, стамбено-пословних и других објеката, као и власници и корисници станова и пословних простора, односно других посебних делова зграде, непосредно су одговорни за уклањање снега и леда са тротоара, прилазних путева и стаза које користе испред објеката.

Члан 21

О уклањању снега и леда са кровова стамбених, пословних, пословно-стамбених и других објеката старају се власници односно корисници.

О уклањању снега и леда са кровова стамбених зграда, ако снег представља опасност за пролазнике, безбедност станара и других лица или саме зграде, стара се скупштина стамбене заједнице односно станари зграде у складу са законом.

При уклањању снега и леда са кровова мора се водити рачуна о безбедности пролазника и саобраћаја, да се не оштете електричне и друге инсталације и зеленило у околини и да се обавезно поставе одговарајуће ознаке упозорења.

Када није могуће уклањање снега и леда са кровова, власници или корисници су дужни да благовремено поставе одговарајуће ознаке упозорења о опасности од обрушавања снега и леда са кровова, као и одговарајуће запреке ради обилажења угрожених делова на тротоару.

Члан 22

Снег и лед уклоњен са кровова, ако није у дворишту зграде, депонује се испред зграде тако да се не омета саобраћај на коловозу, пролаз пешака на тротоару као и да се омогући нормалан ток атмосферске воде.

Члан 23

Одржавање јавних чесми и фонтана подразумева текуће и инвестиционо одржавање.

Текуће одржавање обухвата уређење површине око јавне чесме и фонтане, саму јавну чесму и фонтану, пумпу и одвод воде до канализационе мреже.

Инвестиционо одржавање обухвата ревитализацију комплетне јавне чесме и фонтане за случај смањења издашности истих, или за случају престанка рада (замена филтера, продувавање, испирање, анализа и оцена квалитета воде).

Члан 24

Јавни тоалети могу бити изграђени односно постављени на површинама јавне намене у складу са планским документом, на начин и под условима одређеним прописима о планирању и изградњи објеката.

Јавни тоалет мора бити прикључен на водоводну, канализациону и електромрежу, а може бити и аутоматизован.

Вршилац комуналне делатности је дужан да јавне тоалете одржава у исправном и чистом стању.

III ПРАВА И ОБАВЕЗЕ ВршиОЦА комуналне делатности И КОРИСНИКА ПОВРШИНЕ ЈАВНЕ НАМЕНЕ

Члан 25

Вршилац комуналне делатности је дужан да обезбеди:

1) трајно и несметано обављање делатности одржавања чистоће на површинама јавне намене под условима и на начин уређен законом, прописима и стандардима донесеним на основу закона;

2) прописани или уговорени обим и квалитет одржавања чистоће на површинама јавне намене, који подразумева тачност у погледу рокова, сигурност корисника у складу са позитивним прописима;

3) предузимање мера одржавања, развоја и заштите комуналних објеката, постројења и опреме, који служе за обављање делатности одржавања чистоће на површинама јавне намене;

4) развој и унапређење квалитета одржавања чистоће на површинама јавне намене, као и унапређење организације и ефикасности рада.

Члан 26

Корисник површине јавне намене дужан је да:

1) површине јавне намене користи у складу са њиховом наменом, односно са овом одлуком,

2) не омета друге кориснике и не угрожава животну средину.

Члан 27

Вршилац комуналне делатности је дужан да једном годишње спроведе поступак изјашњавања корисника о квалитету обављања делатности из члана 2. ове одлуке, у трајању најмање 15 дана.

Позив за изјашњавање из става 1. овог члана објављује се на званичној интернет страници Општине Медвеђа и Вршиоца комуналне делатности а доставља се средствима јавног информисања ради саопштења.

Вршилац комуналне делатности је дужан да у року од 15 дана од дана завршетка изјашњавања из става 1. овог члана достави Општинској управи управи општине Медвеђа (у даљем тексту: Општинска управа) извештај о резултатима изјашњавања корисника о квалитету одржавања површина јавне намене.

Уколико су резултати изјашњавања корисника такви да већина корисника није задовољна одржавањем површина јавне намене, Општинска управа преиспитује рад Вршиоца комуналне делатности, сачињава анализу са предлогом мера за отклањање недостатака наведених у изјашњавању корисника и доставља је Општинском већу општине Медвеђа(у даљем тексту: Општинско веће).

Општинско веће, након разматрања анализе и предложених мера из става 4. овог члана, доноси акт којим налаже Вршиоцу комуналне делатности да отклони недостатке који су наведени у изјашњавању корисника, у року који не може бити дужи од 90 дана.

Вршилац комуналне делатности је дужан да обезбеди корисницима законом прописане услове који омогућавају брз и ефикасан контакт у вези квалитета и коришћења ове комуналне делатности.

Корисници могу континуирано у току године достављати питања, примедбе и предлоге Вршиоцу комуналне делатности, а исти је дужан да на достављена питања, примедбе и предлоге благовремено одговори.

IV ФИНАНСИРАЊЕ ОБАВЉАЊА ДЕЛАТНОСТИ ОДРЖАВАЊА ЧИСТОЋЕ НА ПОВРШИНАМА ЈАВНЕ НАМЕНЕ

Члан 28

Средства за обављање и развој делатности одржавања чистоће на површинама јавне намене обезбеђују се из:

- прихода буџета Општине,

- прихода од продаје комуналне услуге,

- наменских средстава других нивоа власти, и

- других извора, у складу са Законом.

Члан 29

Ценовник услуга доноси Вршилац комуналне делатности на основу елемената за образовање цена комуналних услуга прописаних законом којим је уређен начин обављања комуналних делатности, уз сагласност Скупштине општине Медвеђа.

Члан 30

Средства за обављање комуналне делатности одржавања чистоће на површинама јавне намене и набавку канти и корпи за отпатке који се постављају на површинама јавне намене обезбеђују се из цене комуналне услуге.

V НАЧИН ОБЕЗБЕЂИВАЊА КОНТИНУИТЕТА У ОБАВЉАЊУ ДЕЛАТНОСТИ ОДРЖАВАЊА ЧИСТОЋЕ НА ПОВРШИНАМА ЈАВНЕ НАМЕНЕ И ОБАВЕЗЕ ВРШИОЦА КОМУНАЛНЕ ДЕЛАТНОСТИ У СЛУЧАЈУ ПЛАНИРАНИХ И НЕПЛАНИРАНИХ ПРЕКИДА У ПРУЖАЊУ УСЛУГЕ

Члан 31

Вршилац комуналне делатности је дужан да свој рад и пословање организује тако да кроз реализацију Програма из члана 4. ове одлуке, обезбеди одговарајући обим, врсту и квалитет одржавања чистоће на површинама јавне намене.

Члан 32

Вршилац комуналне делатности је дужан да у средствима јавног информисања или на други погодан начин обавести кориснике о планираним или очекиваним сметњама и прекидима, који ће настати или могу настати у обављању делатности одржавања чистоће на површинама јавне намене, најкасније 24 сата пре очекиваног прекида у обављању делатности.

Члан 33

У случају наступања непланираних или неочекиваних поремећаја или прекида у обављању делатности одржавања чистоће на површинама јавне намене, Вршилац комуналне делатности је дужан да одмах о томе обавести Општинску управу и да истовремено предузме мере за отклањање узрока поремећаја.

Члан 34

По утврђивању поремећаја или прекида у обављању делатности одржавања чистоће на површинама јавне намене, Општинска управа је дужна да:

1. одреди ред првенства и начин обављања делатности одржавања чистоће на површинама јавне намене, оним корисницима код којих би услед прекида настала опасност по живот и рад грађана или рад правних и физичких лица, или би настала значајна, односно ненадокнадива штета и

2. утврди разлоге и евентуалну одговорност за поремећај, односно прекид у обављању делатности одржавања одржавања чистоће на површинама јавне намене, као и одговорност за учињену штету.

Члан 35

У случају поремећаја или прекида у обављању делатности одржавања чистоће на површинама јавне намене, као и у случају штрајка запослених, Општинско веће предузима оперативне и друге мере којима ће се обезбедити услови за несметан рад и обављање делатности одржавања чистоће на површинама јавне намене у складу са законом и овом одлуком.

VI МЕРЕ ЗАБРАНЕ

Члан 36

Забрањено је:

1. бацати папир и друге отпатке ван корпи за отпатке, пљувати или на други начин стварати нечистоћу на површинама јавне намене,

2. у кантама и контејнерима палити смеће, бацати жар, сипати воду или другу течност,

3. растурати рекламне листиће, објаве и слично на површинама јавне намене,

4. користити површине јавне намене за смештај робе, амбалаже и других ствари, осим када се то врши по посебним прописима,

5. изливати отпадне воде, садржај из септичких јама или другу нечистоћу на површине јавне намене или на те површине бацати или на њима држати отпад, земљу, грађевински материјал и слично,

6. стругати или цепати дрва, разбијати угаљ или други материјал на површинама јавне намене, уколико за то постоје друге погодне површине,

7. прати путничка и теретна моторна возила на улицама и другим површинама јавне намене,

8. истоварати или утоварати возила на местима на којима се налазе улични хидранти, шахтови или сливници,

9. поправљати или сервисирати (промена уља и сл.) моторна возила или обављати друге занатске радове на површинама јавне намене,

10. избацити смеће и отпатке из путничких и теретних возила на површинама јавне намене,

11. остављати на површинама јавне намене нерегистрована или хаварисана моторна и прикључна возила, прикључну опрему, агрегате, као и пољопривредне машине, кућне алате и слично,

12. пребирати и прикупљати отпатке из смећа које је одложено у пластичне кесе, канте и контејнере,

13. бацати у канте, контејнере или у пластичне кесе отпад и материје опасне по живот и здравље људи,

14. оштећење јавних тоалета, јавних чесми и фонтана, или коришћење јавних тоалета, чесми и фонтана за прање веша, посуђа и сл.

VII НАДЗОР

Члан 37

Надзор над спровођењем ове одлуке врши Одељење за урбанизам.

Члан 38

Инспекцијски надзор над применом ове одлуке, врши Одсек за инспекцијске послове.

Комунални инспектор, поред законом утврђених овлашћења, овлашћен је да изда прекршајни налог за прекршаје прописане овом одлуком и обавести други надлежни орган да предузме мере из своје надлежности.

VIII КАЗНЕНЕ ОДРЕДБЕ

Члан 39

Новчаном казном у фиксном износу од 50.000,00 динара казниће се за прекршај Вршилац комуналне делатности ако:

1. поступи супротно члану 17. ове одлуке;

2. поступи супротно члану 24. став 3. ове одлуке;

3. поступи супротно члану 25. ове одлуке;

4. поступи супротно члану 27. ове одлуке;

За прекршај из става 1. овог члана казниће се и одговорно лице Вршиоца комуналне делатности новчаном казном у фиксном износу од 10.000,00 динара.

Члан 40

Новчаном казном у фиксном износу од 100.000,00 динара казниће се за прекршај друго правно лице ако:

1. поступи супротно члану 6. ове одлуке;
2. поступи супротно члану 11. ове одлуке;
3. поступи супротно члану 12. ове одлуке;
4. поступи супротно члану 13. ове одлуке;
5. поступи супротно члану 14. ове одлуке;
6. поступи супротно члану 15. ове одлуке;
7. поступи супротно члану 16. ове одлуке;
8. поступи супротно члану 17. ове одлуке;
9. поступи супротно члану 20. ове одлуке;
10. поступи супротно члану 21. ове одлуке;
11. поступи супротно члану 26. ове одлуке;
12. поступи супротно члану 36. тачке 1, 4, 9, 12 и 14 ове одлуке;

За прекршај из става 1. овог члана казниће се одговорно лице у правном лицу новчаном казном у фиксном износу од 20.000,00 динара.

За прекршај из става 1. овог члана казниће се предузетник новчаном казном у фиксном износу од 50.000,00 динара.

Члан 41

Новчаном казном у фиксном износу од 75.000,00 динара казниће се за прекршај друго правно лице ако:

1. поступи супротно члану 7. ове одлуке;

2. поступи супротно члану 8. ове одлуке;

3. поступи супротно члану 36. тачке 5, 8,11. и 13. ове одлуке.

За прекршај из става 1. овог члана казниће се одговорно лице у правном лицу новчаном казном у фиксном износу од 15.000,00 динара.

За прекршај из става 1. овог члана казниће се предузетник новчаном казном у фиксном износу од 35.000,00 динара.

Члан 42

Новчаном казном у фиксном износу од 50.000,00 динара казниће се за прекршај друго правно лице ако поступи супротно члану 36. тачке 3, 6. и 7. ове одлуке.

За прекршај из става 1. овог члана казниће се одговорно лице у правном лицу новчаном казном у фиксном износу од 10.000,00 динара.

За прекршај из става 1. овог члана казниће се предузетник новчаном казном у фиксном износу од 30.000,00 динара.

Члан 43

Новчаном казном у фиксном износу од 30.000,00 динара казниће се за прекршај друго правно лице ако поступи супротно члану 36. тачке 2. и 10.

За прекршај из става 1. овог члана казниће се одговорно лице у правном лицу новчаном казном у фиксном износу од 8.000,00 динара.

За прекршај из става 1. овог члана казниће се предузетник новчаном казном у фиксном износу од 15.000,00 динара.

Члан 44

Новчаном казном у фиксном износу од 10.000,00 динара казниће се физичко лице ако:

1. поступи супротно члану 14. ове одлуке;

2. поступи супротно члану 16. ове одлуке;

3. поступи супротно члану 17. став 1. тачка 2. и 3. и став 2. ове одлуке;

4. поступи супротно члану 26. ове одлуке;

5. поступи супротно члану 36. тачка 4, 5, 11, 13, 14. ове одлуке.

Члан 45

Новчаном казном у фиксном износу од 8.000,00 динара казниће се физичко лице ако:

1. поступи супротно члану 5. ове одлуке;

2. поступи супротно члану 6. ове одлуке;

3. поступи супротно члану 7. ове одлуке;

4. поступи супротно члану 8. ове одлуке;

5. поступи супротно члану 11. ове одлуке;

6. поступи супротно члану 12. ове одлуке;

7. поступи супротно члану 13. ове одлуке;

8. поступи супротно члану 36. став 2, 7, 8, 9. и 10. ове одлуке.

Члан 46

Новчаном казном у фиксном износу од 6.000,00 динара казниће се физичко лице ако:

1. поступи супротно члану 15. ове одлуке;

2. поступи супротно члану 20. ове одлуке;

3. поступи супротно члану 21. ове одлуке;

4. поступи супротно члану 37. став 1, 3. и 6. и 12. ове одлуке.

IX ПРЕЛАЗНЕ И ЗАВРШНЕ ОДРЕДБЕ

Члан 47

Ова Одлука ступа на снагу осмог дана од дана објављивања у "Службеном гласнику града Лесковца".

06Број:06-60/2022/12

29. новембар 2022. године

М е д в е ђ а

 ПРЕДСЕДНИК,

 Станко Милошевић, дипл. правник

.